
Repülőgépek villamos hajtóművel - megújuló energia a fedélzeten



A repülés, a XXI. századra a közlekedés vezető ágazatává nőtte ki magát. Ez által azonban vezető szerepet tölt be a környezetszennyezés legkülönbözőbb formáiban is, így hozzájárulva a bolygónkat érintő számtalan kihíváshoz. Egy olyan korban, melyben előre látható ennek a területnek a megállíthatatlan előretörése, egyre égetőbbé válik a biztonságos, gazdaságos és valóban környezettudatos üzemelés megvalósítása. Ennek legkézenfekvőbb összetevője a fosszilis üzemanyagokon alapuló meghajtás kiváltása.
A szerző nagyfokú érdeklődést mutatva a választott témakör iránt bemutatja a napjainkban egyre népszerűbbé váló alternatív energiák felhasználási és alkalmazási lehetőségeit repülőgépek fedélzetén. A hagyományos belső égésű motorok üzemelési jellemzőinek bemutatásán keresztül világossá válnak azon hiányosságok, melyekre megoldást jelenthet a villamos hajtás alkalmazása. Az eddig használt variációk majd a legérdekesebb repülőgéptípusok prezentálása útján lehetőség nyílik megismerkedni az egyéb környezetbarát megoldások előnyeivel és kihívásaival. Külön kitérve a pilóta nélküli repülőeszközök meghajtására, illetve kiemelve a napelemes technológia feltörekvő megoldásait kirajzolódni látszik egy lehetséges fejlődési irány. Ezen kívül napirendre kerülnek az energiatárolás, – mint központi probléma – jelenleg lehetséges legkorszerűbb módszerei. Innovatív ötleteket megfogalmazva és a még nem, vagy nem teljes egészében kiforrott elképzelések akár párhuzamos alkalmazásával egy újfajta repülési kultúra kialakulása válik lehetségessé.
Az írásmű célja, összegezni az elektromos repülés legfontosabb kísérleteit és tapasztalatait, valamint megismertetni az új lehetőségek reformáló hatását a repülésben, illetve felhívni a figyelmet az ezzel kapcsolatos kutatások fontosságára, irányt mutatva egy környezettudatos technológia megvalósításához.



